Ja som veľký šťastlivec.
Mala som česť vidieť toľko krás našej Zeme,
ľudí a tvorov, čo ju obývajú.
Tú vášeň vo mne podnietili rodičia v siedmich rokoch,
keď ma prvý raz vzali do Maroka,
na okraj Saharskej púšte.
Predstavte si malú Britku niekde,
kde nie je chladno a vlhko ako doma.
Úžasný zážitok!
Vďaka tomu som chcela objavovať ešte viac.
Ako filmárka
som už precestovala všetky kúty Zeme
v snahe získať dokonalý záber
a zachytiť doposiaľ nepoznané správanie zvierat.
Ba čo viac, mám aj to šťastie
deliť sa o to s miliónmi ľudí po celom svete.
Predstava, že získam nové pohľady na našu planétu
a možnosť šíriť to ďalej –
pre to každé ráno s radosťou vyskočím z postele.
Poviete si, že musí byť ťažké
hľadať nové príbehy a témy,
ale nové technológie menia možnosti filmovania.
Dovoľujú nakrútiť nové, neopozerané zábery
a rozpovedať celkom nové príbehy.
Seriál Úžasné premeny prírody,
ktorý sme vyrobili pre stanicu BBC s Davidom Attenboroughom,
mal presne tento cieľ.
Zábery medveďov grizly už poznáte.
Pozeráme sa na ne stále, však?
Ale ich život má aj stránku, ktorú len tak neuvidíte
a ktorú predtým nikto nenafilmoval.
A tak sme sa vybrali na Aljašku,
kde sú vysoké, temer neprístupné, svahy hôr,
aké grizlyovia potrebujú
na svoje brlohy.
Dokážeme ich nasnímať jedine zo vzduchu.
David Attenborough: Naprieč Aljaškou a Britskou Kolumbiou
sa tisíce medvedích rodín zobúdzajú zo zimného spánku.
Tu hore nieto čo jesť,
ale podmienky na hibernáciu sú ideálne.
Veľa snehu na vyhrabanie ležoviska.
Za potravou musia medvedice viesť mláďatá až dole na pobrežie,
kde sa už snehy topia.
No zostup môže byť pre malé medvieďatá náročný.
Hory sú síce nebezpečné,
ale osud týchto medvedích rodín
a vlastne všetkých medveďov v oblasti severného Pacifiku
prosto závisí od lososov.
KB: Milujem tie zábery.
Keď ich vidím, mám vždy zimomriavky.
To sme nakrúcali z vrtuľníka
kamerou s gyro-stabilizátorom.
Parádny kus techniky,
ako lietajúci statív, žeriav a kamerová „jazda“ v jednom.
Samotné vybavenie však nestačí.
Ak chcete urobiť pravý trhák,
treba byť na pravom mieste v pravom čase.
A táto sekvencia bola obzvlášť náročná.
Prvý rok sme nenakrútili nič.
O rok sme sa museli vrátiť
späť do odľahlých častí Aljašky.
Vyčkávali sme v helikoptére celé 2 týždne.
A nakoniec to vyšlo.
Mraky sa zdvihli, vietor ustal,
a aj medvede sa ukázali.
A podarilo sa zachytiť tento čarovný okamih.
Pre filmára
sú nové technológie skvelá vec,
ale ešte niečo je naozaj vzrušujúce,
a to objavovanie nových druhov.
Dopočula som sa totiž o jednom živočíchovi,
a vedela som, že ho musíme mať v ďalšej sérii,
Neskrotná Amerika pre stanicu National Geographic.
V roku 2005 objavili nový druh netopiera
v ekvádorských hmlových pralesoch.
Na tomto objave je skvelé to,
že tiež vysvetlil záhadu
opeľovania jednej vzácnej rastliny.
Tento netopier je jej jediný opeľovač.
Seriál sa ešte nevysielal,
takže to uvidíte ako prví.
Pozrime, čo vy na to.
(video) Josh Brolin: Netopier Anoura fistulata.
Zásoba chutného nektáru
na dne hlbokého kvetného kalicha.
Ako sa k nemu dostať?
Nutnosť je matkou evolúcie.
(hudba)
Tento 6-centimetrový netopier
má 9-centimetrový jazyk,
čo je v pomere k dĺžke tela
najviac medzi cicavcami.
Keby bol človek, jazyk by mu meral 3 metre.
(potlesk)
KB: Riadny jazyk!
Natočili sme ho cez malú dierku vyrezanú do kvetu
s kamerou, ktorá spomalí záber 40-krát.
Tak si predstavte, aký rýchly je naozaj.
Ľudia sa často pýtajú: „Ktoré miesto máš najradšej na planéte?“
Pravda je, že také nemám.
Je veľmi veľa úžasných miest.
Sú však také, kam vás to ťahá zas a zas.
Je jeden vzdialený kraj.
Bola som tam najprv ako turista,
potom niekoľkokrát so štábom,
ostatný raz s Neskrotnou Amerikou.
Ide o Altiplano vysoko v juhoamerických Andách
a pôsobí vskutku „mimozemsky“.
Vo výške 4 500 metrov je to drsné.
Je tam mrazivo chladno
a ten riedky vzduch vás dorazí.
Niekedy nemôžete ani dýchať,
hlavne keď nesiete všetko to ťažké filmárske vybavenie.
A v hlave vám neprestajne duní ako po opici.
Tá neuveriteľne riedka atmosféra má však výhodu.
Vďaka nej vidieť hviezdy na oblohe
fantasticky jasne.
Pozrite.
(video) JB: Asi 2 400 kilometrov južne od tropického pásma
medzi Čile a Bolíviou
Andy celkom menia svoj ráz.
Volá sa to Altiplano – náhorné pláne –
je to miesto extrémov
a extrémnych kontrastov,
kde púšť zamŕza
a voda vrie.
Väčšmi než Zem pripomína Mars
a pre život je rovnako nevľúdne.
A samotné hviezdy –
v 3 600 metroch, v suchom, riedkom vzduchu
je ich pozorovanie ideálne.
Niektorí svetoví astronómovia majú neďaleko teleskopy.
Ale stačí pohľad voľným okom,
a teleskop vám netreba.
(hudba)
(potlesk)
KB: Ďakujem vám,
že ste sa so mnou pozreli na obrazy
našej veľkolepej, prekrásnej Zeme.
Ďakujem, že som sa s vami o ne mohla podeliť.
(potlesk)